Historie om, at højgravid kvinde var blevet sparket i maven af flygtning på færge blev delt i tusindvis: Nu er dansk-amerikansk mand dømt i sagen

Flygtningene strømmede indover de danske grænser, og det samme gjaldt historier om, hvordan de fremmede opførte sig.

En vandrehistorie, som bredte sig på de sociale medier, var historien om en flygtning, der på Scandlines-færgen Prinsesse Benedikte skulle have sparket en gravid kvinde i maven 9. september.

Historien blev afmonteret kort efter, at den var ude, men delt tusindvis af gange.

Nu viser det sig dog, at der var noget om voldsepisoden mod en højgravid kvinde - det havde bare intet med flygtninge at gøre.

Gravid kvinde i flere skænderier

Ifølge Lolland-Falsters Folketidende er en 71-årig dansk-amerikaner nu blevet dømt for at have slået den gravide kvinde - ikke i maven, men i ansigtet.

Sagen var for Retten i Nykøbing Falster fredag, og manden, som for længst er rejst til USA, var ifølge avisen tiltalt for 'legemsangreb af særlig rå, brutal eller farlig karakter' - blandt andet ved at have slået kvinden i ansigtet med knyttet hånd og derefter sparket hende i maven.

Ifølge den 71-åriges forsvarer viste videooptagelser fra færgen, at den gravide kvinde under et skænderi tidligere på færgeoverfarten havde skubbet til en anden person på færgen, skriver Lolland-Falsters Folketidende.

Dømt for knytnæveslag

Da kvinden ifølge forsvarsadvokaten senere lagde sig ud med den 71-årige dansk-amerikaner og beskyldte ham for at have banket sin bildør op i kvindens bil, handlede han ifølge forsvarsadvokaten i forsvar:

- Hun kommer mod min klient, som huskede hende fra det første optrin og var klar over hendes temperament. Derfor slog han i selvforsvar hende med et knytnæveslag i ansigtet, siger advokat Jeppe Søndergaard til Lolland-Falsters Folketidende.

Den 71-årige mand fik 40 dages betinget fængsel for slaget og blev altså frifundet for at have sparket kvinden i maven.